**Oponentský posudok**

**na inauguračný spis uchádzača**

**v konaní o vymenovanie za profesora v odbore 3.4.10. Obchodné a finančné právo**

**Uchádzačka: doc. JUDr. Soňa KUBINCOVÁ, PhD.,**

Pracovisko: Univerzita Mateja Bela, Právnická fakulta, Banská Bystrica, Komenského 20

Funkcia: vysokoškolská učiteľka, Katedra obchodného a finančného práva

**Oponent: prof. JUDr. Ján CIRÁK, CSc.,**

Pracovisko: Univerzita Mateja Bela, Právnická fakulta, Banská Bystrica, Komenského 20

Dekrétom predsedu VR PraF UK V Bratislave som bol menovaný za oponenta v  konaní o vymenovanie za profesora uchádzačky doc. JUDr. Soni KUBINCOVEJ, PhD. v odbore 3.4.10. Obchodné a finančné právo. Zároveň som bol predsedom vedeckej rady a dekanom fakulty doc. Dr. iur. JUDr. Ing. Michalom TUROŚÍKOM, PhD., požiadaný o vypracovanie oponentského posudku v rémci vymenúvacieho konania ucgádzačky. O tom podávam tento

o p o n e n t s k ý p o s u d o k :

**I.**

**Pedagogické pôsobenie uchádzačky na vysokej škole:**

Uchádzačka nepretržite, t. j. od svojho nástupu na UMB v roku 1998 až do dneška, kontinuálne pôsobí v oblasti vysokoškolského vzdelávania. Dlhoročnú akademickú kariéru zviazala od roku 1999 s Katedrou obchodného a finančního práva Právnickej fakulty UMB. Tu sa systematicky a na solídnych základoch postupne profilovala ako asistent, odborný asistent, a neskôr - od roku 2011 v zaradení docent.

Uchádzačka patrí k tým pedagógom, ktorí do svojej pedagogickej práce premieta kvalitnú vysokoškolskú metodiku. Túto vhodne snúbi z najnovšími výsledkami vedy a výskumu v oblasti finančnéo a daňového práva, neopomínajúc ani výrazný podiel vlastnej vedeckej práce zameranej najmä v posledných rokoch na problematiku súvisiacu s obchodovaním na finančných trhoch ako aj s problematikou práva európskych a štrukturálnych fomdov.

Uchádzačka v kontakte so študentami vhodne využíva prípadové štúdie, ktoré prepája so znalosťami a skúsenosťami z rozsiahlej prednáškovej činnosti, advokátskej praxe, či pôsobení na ďalších univerzitných pracoviskách doma aj v zahraničí (napr. Jagelonská univerzita Krakow – 2017, 2018, Masarykova univerzita Brno – 2015 a pod.)..

Pedagogickú osobnosť uchádzačky dokresľuje najmä systematičnosť, obsahová kvalita a inovatívnosť jej pedagogického pôsobenia na vysokej škole. Uchádzačka nielen že dlhoročne pôsobila vo všetkých stupňoch vysokoškolského právnického vzdelávania, ale podieľala sa na vypracúvávaní, resp. inováciách učebných programov právnického vzdelávania, informačných listov právnických predmetov, aktívne sa zapája a particupuje na zásadných zmenách nového učebného programu právnického štúdia na fakulte.

Hodnotenie priebehu pedagogickej činnosti uchádzača by nebolo úplné bez poukazu na jej zástoj pri organizácii pedagogického procesu a širokú prednáškovú činnosť, ktorá presahuje rámec fakulty a Slovenskej republiky.

Svoje riadiace funkcie zastáva s prehľadom a neformálnou autoritou. Ako významná osobnosť katedry sa snaží dobudovať jej personálnu a organizačnú štruktúru, systematicky spolu so svojimi spolupracovníkmi sa usiluje o rozvoj a skvalitnenie jej činnosti, s cieľom vychovávať konkurencie schopných absolventov pre trh práce. V poslednej dobe vykonáva uchádzačka pedagogickú činnosť v doktorandskom štúdiu, ktorá vyplýva zo zabezpečovania procesov doktorandského štúdia na Katedre občianskeho práva. Pohľad na profilujúce predmety – Finančné právo – všeobecná časť a Finančné právo – osobitná časť, ďalej Daňové právo a už spomínané Právo európskych a štrukturálnych fondov poukazujú na jej širokú participáciu pri formovaní slovenskej vedy finančního práva ako aj ich fiškálne európske dimenzie. Doterajšie výsledky takto orientovaného úsilia uchádzačky poukazujú na jej schopnosť postaviť sa čelom novým výzvam pri riešení aj tých najnáročnejších propedeutických a pedagogických úloh s jasným cieľom – pripraviť vysoko perspektívnych a kvalifikovaných odborníkov so zameraním najmä na finančné právo, daňové právo a právo menové.

Výsledky takto orientovaného úsilia sa prejavili vo vedeckej škole uchádzačky, ktorú reprezentuje 7 ukončených doktorandov vo vednom odbore 3.4.10. Obchodné a finančné právo, z ktorých JUDr. Ing. Andrea Ševčíková, PhD., pôsobí na fakulte nielen ako vysokoškolský pedagóg, ale aj ako prodekanka fakulty. Momentálne vychováva uchádzačka 3 doktorandov.

**II.**

**Vedecké pôsobenie uchádzačky:**

Doc. KUBINCOVÁ venovala významnú časť svojich pracovných kapacít svojmu vedeckému rastu, premietnutiu dosiahnutých výsledkov vedeckej práce do vlastnej publikačnej činnosti, ako aj do výchovy nových nádejí právnej vedy, kde je vedecké pôsobenie uchádzačky úzko späté s jej intenzívnym a cieľavedomým pôsobením pedagogickým.

Charakter a štruktúra jej vedeckého diela plne zodpovedá kritériám požadovaným pre získanie vedecko-akademického titulu profesor vo svojom odbore. Skladba publikačných výstupov ukazuje, že uchádzačka im venovala náležitú pozornosť. Ide tak o práce monografického zamerania, súbory vysokošolských učebníc z oblasti finančního a daňového práva. Ďalej treba spomenúť autorství, resp. spoluautorstvo v rámci autorských kolektívov významných diel. Ide najmä o diela Daňový poriadok. Komentár. – 2015 a dielo Postavenie a hodpodárenie štátnych podnikov, kde samostatne uchádzačka spracovala ťažiskovú časť: Majetkové postavenie a hospodárenie štátnych podnikov - 2018. Uchádzačka vystúpila so zásadnými publikovanými príspevkami na celom rade domácich a zahraničných podujatí. Mimo toho publikovala taktiež desiatky domácích a zahraničných vedeckých štúdií.

Vedecké práce uchádzačky, a to či už staršie či tie najnovšie, vyvolali jednoznačne pozitívne ohlasy v odbornej právnickej obci. Drvivá väčšina týchto titulov je zameraná do oblasti finančného a daňového práva, pričom každý seriózny autor, ktorý sa uvedenými otázkami zaoberá vo svojej vedeckej činnosti, nemôže danú tematiku obsahovo a ani citačne opomenúť. Uchádzačkou zdokumentované ohlasy a citácie na jej vedeckú prácu doma (74) a v zahraničí (17) dokladajú jej miesto v odbornej literatúre.

Významnou črtou uchádzaky je jej participácia na   riešení grantov. Uchádzačka uvádza 4 granty, z toho 3 v rámci vedeckej schémy VEGA. Pravidelne a aktívne sa zapája do medzirezortného pripomienkového konania, najmä pri návrhoch právnych predpisov z oblasti finančního a daňového práva.

Uchádzačka zaujala v oblasti vied o štáte a práve postoj, ktorý svedčí nielen o jej šírke jeho záberu ale najmä hĺbke skúmania nespočetných problémov, s ktorými sa musí vyporiadať tak teória ako aj prax. Osobitne chcem ako oponent zdôrazniť zástoj doc. KUBINCOVEJ ako členky vo vedeckých radách, legislatívnych komisiách, vo vedeckých a organizačných výboroch konferencií, členstvo v komisiách pre udeľovanie akademických, vedeckých a vedecko-pedagogických hodností na fakulte i mimo nej (Košice, Bratislava), ako aj členstvo v poradných orgánoch ústredných orgánov štátnej správy či členstvo v redakčních radách časopisov a zborníkov. Mimoriadne rozsiahla je jej expertízna a posudzovateľská aktivita. .

**III.**

Náš vzácny učiteľ a kolega profesor Karol Plank nám už pred rokmi prízvukoval, že jeden z vrcholov tvorby a zároveň dôkazom erudovanosti vysokoškolského pedagóga predstavuje vytvorenie kvalitnej vysokoškolskej učebnice vo svojom odbore. Aj toto kritérium uchádzačka bezo zbytku splnila. Viaceré publikačné výstupy, ktoré sa svojou typológiou zaraďujú pod učebnice, ktoré nesú jeho rukopis – či už stála pri ich zrode samostatne, či ako vedúca osobnosť alebo významný člen autorského kolektívu – patria k základnému fondu učebnicovej literatúry na Slovensku. Rovnako záber tejto učebnicovej tvorby je široký, nakoľko zahŕňa nielen oblasť odbornej špecializácie uchádzačky, ale aj širší záber daný rozvíjajúcim sa odborom základnej dôležitosti a to najmä v kontexte európskych dimenzií finančního práva.

Doc. KUBINCOVÁ je nielen známou ale aj uznávanou vedecko-pedagogickou osobnosťou nielen na Slovensku, ale jej presah zaznamenávame aj do zahraničia. Zužitkováva tak okrem iného svoje kontakty, ktoré nadobudola na študijných pobytoch v zahraničí. Viaceré pozvané prednášky či dokonca priamu pedagogickú činnosť realizovala aj na iných fakultách v Slovenskej republike, kde pedagogicky pôsobila.

**Závery:**

Vyššie uvedený výpočet aktivít a výsledkov doterajšieho pôsobenia doc. KUBINCOVEJ na poli pedagogiky a vedy obchodného a finančného práva,, vrátane vlastnej skúsenosti oponenta ohľadne jeho odborného vývoja, jej diela, resp. jeho významu, ma vedú ako oponenta k záveru, že uchádzačka je odborne a pedagogicky kvalifikovaná, predstavuje zrelú a uznávanú osobnosť v odbore, v ktorom prebieha inauguračné konanie. Výsledkami svojej doterajšej činnosti nielenže spĺňa ale vo väčšine požadovaných ukazovateľoch prekračuje požadované kritériá pre menovanie profesorom.

Z uvedených dôvodov doporučujem, aby pani doc. JUDr. Soňa KUBINCOVÁ, PhD., bola menovana profesorom v odbore 3.4.10. Obchodné a finančné právo.

V Banskej Bystrici, 13. marca 2019 prof. JUDr. Ján Cirák, CSc.

oponent